Preben Rudiengaard (V), 2010-05-04:
Med det beslutningsforslag, vi ser her, viser Liberal Alliance deres meget kendte superliberalistiske ideologi, men jeg vil sige, at de ikke helt har gennemtænkt de afledte samfundsøkonomiske og sociale konsekvenser af det, de ønsker med beslutningsforslaget.
Liberal Alliance læner sig også meget op af Konkurrencestyrelsens anbefalinger, som jo, som ministeren sagde, blev publiceret februar 2010.
Jeg skal præcisere over for ordføreren for forslagsstillerne, at der her altså ikke er tale om handel med almindelige detailvarer som vaskepulver, brød, mel og slik.
Her er tale om medicin ordineret af læger til syge personer samt håndkøbslægemidler.
Derfor skal man være helt anderledes opmærksom på de sundhedsfaglige problemstillinger, før man går til en maksimal liberalisering af apotekervæsenet.
Nøgleordene er her kvalitet, faglighed, service og tilgængelighed.
Hvis Liberal Alliances beslutningsforslag skulle gå igennem, vil der ske det, at antallet af tilgængelige muligheder for kvalificeret medicinudleveringer og rådgivning i de mindre rentable yderområder her i landet vil blive reduceret.
Det kan simpelt hen ikke betale sig at drive apotek.
Det løser vi i dag, ved at vi har en udmærket udligningsordning, hvor de store apoteker betaler til de mindre, for at borgerne i Udkantsdanmark kan få deres medicin på et apotek tæt på, hvor de bor.
En fri prissætning vil også betyde, at medicinen vil blive dyrere der, hvor der bor færre mennesker.
Det siger sig selv.
Det vil igen sige, at det er ude i Udkantsdanmark.
Det er heller ikke muligt at øge omsætningen af medicin, som man jo også gerne vil, fordi det er den ordinerende læge, som skriver recepten og bestemmer, hvad patienten skal have.
Det er ikke den enkelte kunde, der kan bestemme det, lige bortset fra håndkøbsmedicin.
Vedrørende håndkøbsmedicin er det fint, at vi kan øge sortimentet, men vi skal stadig væk være opmærksomme på, og det har B.T. kørt en del på de sidste par dage, at der kan være complianceproblemer og andre problemer.
Jeg vil være dybt bekymret for, at man i forhold til håndkøbsmedicin i den totale liberalisering kan nå til, at her er ugens slagtilbud på Panodil.
Jeg vil gerne sige, at vi i Venstre gerne vil videreudvikle og liberalisere vores apotekervæsen.
Vi vil sikre en god og ligelig tilgængelighed i hele landet, ensartede priser over hele landet, god service og rådgivning, herunder se på åbningstider.
Og vi vil gerne stadig væk se apoteket som en integreret del af det danske sundhedsvæsen.
Vi vil også gerne have en mere fleksibel struktur i apotekervæsenet.
Så i Venstre synes vi, at vi har et godt apotekervæsen; et apotekervæsen, som er en væsentlig del af det danske sundhedsvæsen, og at vi skal videreudvikle det.
Derfor kan vi ikke på det foreliggende grundlag støtte Liberal Alliances beslutningsforslag, men som sundhedsministeren ganske rigtigt var inde på, vil vi gerne se på en yderligere liberalisering på en række af de punkter, som både ministeren og jeg har påpeget.
Det tror jeg vil være til gavn for borgerne.
Lidt friere konkurrence osv. er vi også med på.
Så alt i alt må vi sige, at vi på det foreliggende grundlag ikke kan tilslutte os det beslutningsforslag, Liberal Alliance har fremsat.